作者:王居安
標題:沁園春
內容:湖海襟期，煙霞氣宇，天下星郎。有靈方時後，年年卻老，神鋒耳底，夜夜騰光。萬卷蟠胸，千鍾蘸甲，袞袞詞源三峽滂。功成處，見須彌日月，河嶽星霜。興來引筆千行。看舉世何人是智囊。任縱橫萬變，難瞞道眼，優遊自樂，不識愁腸。鬧市叢中，密林靜處，鼻觀常聞三界香。天書到，聽笙簫競奏，幢蓋班行。